Projek boublok vir jonges | Netwerk24
Projek boublok vir jonges
Deur Lientjie Mentz 24 September 2020 06:01
Daniel Wium (UV), Etienne le Rich (gr. 7), Ruben van Jaarsveldt (gr. 4), Jessica Labuschagne (gr. 4) en Albert Dreyer (UV) tydens die departement rekenaarwetenskap en informatika aan die Universiteit van die Vrystaat (UV) se besoek om vir die leerlinge meer van die Python-projek te vertel.Foto: Lientjie Mentz
Nog 'n inisiatief wat weens Covid-19 vanjaar tot stilstand geruk is, is die departement rekenaarwetenskap en informatika aan die Universiteit van die Vrystaat (UV) se Python-projek.
Daniël Wium van die departement, en Albert Dreyer, 'n tweedejaarstudent in ingenieurswese, het Donderdag (17/09) gaan inloer by die Laerskool Willem Postma om vir leerlinge van die Kleinklassie meer oor die Python-projek te vertel.
Die projek behels Lego-robotika-lesse vir jonger, minder ervare leerlinge en Python, 'n rekenaartaal, wat vir ouer leerlinge aangebied word.
"Onder normale omstandighede bied ons Vrydagmiddae klasse op die UV-hoofkampus aan. Covid-maatreëls het ons egter vanjaar genoop om die klasse tydelik te staak," sê Wium.
Leerlinge in die twee programme word voorberei vir twee kompetisies wat jaarliks deur Computer Olympiad, 'n projek van die instituut van IT Professionele lui in Suid-Afrika, aangebied word. Die een is die talentsoek-kompetisie waaraan alle leerlinge kan deelneem en die tweede is die programmering-olimpiade vir leerlinge wat al Python-vaardighede geleer het.
Dreyer het leerlinge van die Kleinklassie behoorlik in vervoering gehad met video's van die Lego-robotte en wat hulle alles kan doen.
Wium sê hulle hoop om die Lego-robotika-klasse so gou as moontlik – hopelik teen begin 2021 – weer te hervat.
"Die Python-klasse sal beslis volgende jaar saam met die skooljaar begin, al beteken dit die klasse sal aanvanklik aanlyn gebeur," sê hy.
Hy sê die klasse is gratis vir leerlinge – hulle moet hulle net jaarliks registreer. Die eerste aansoeke word aanvaar asook leerlinge wat gereeld klasse bywoon en goed vorder. Hy sê die robotika-klasse se grootte hang af van die hoeveelheid Lego-stelle wat die departement beskikbaar het.
Rig navrae deur 'n e-pos te stuur na WiumDJ@ufs.ac.za. Willem Postma se Kleinklassie is vir leerlinge op die outisme-spektrum en leerlinge met leerhindernisse.
Leerlinge in die klasse van gr. 1 tot gr. 7 kry een-tot-een-onderrig in Afrikaans en leerlinge skakel in by die hoofstroom-kurrikulum.
Visuele en ander hulpmiddels word gebruik en daar word spesifiek gefokus op elke leerling se uniekheid.